Ich denke vnderwilen (Mit aufgelösten Abbreviaturen)
Ich denke vnderwilen·
ob ich ir nahe were·
was ich ir wolte sagen·
das kvrzet mir die milen·
swenne ich ir mine swere·
so mit gedanken mac klagen·
mich sehent ze mengen tagen·
die livte in der gebere·
als ich niht sorge múge tragen·
des mv̊s ich verzagen·

Het ich so hoher minne·
mich nie vnderwunden·
min moͤhte werden rat·
ich tet es ane sinne·
des lide ich zallen stvnden·
not dv́ mir nahe gat·
min stete mir nv hat·
dc herze also gebvnden·
dc si es niht scheiden lat·
von ir als es nv stat·

Es sint grosse wnden·
die ich allersereste minne·
dú wc mir ie geve·
ich wúnsche in kurzen stunden·
dc niemer man gewinne·
kvmber der also nahen ge·
erkennen wande ich in e·
nv han ich in bas befvnden·
mir wc daheime we·
vnd hie wol dristunt me·

Swie kleine es mich veruahe·
so froͤwe ich mich doch sere·
dc mir nieman erwern kan·
ine gedenke ir nahe·
swar ich landes kere·
den trost sol si mir lan·
wil sis fúr gůt enpfan·
des froͤwe ich mich iemer mere·
wan ich fúr alle man·
ir ie wc vndertan·

Deutsche Philologie
Deutschland
12. Jahrhundert
Mittelhochdeutsch
Versdichtung
Codex Manesse